Amerikalik bokschi Patrik Dey hamyurti Charlz Konvellga qarshi 12 oktyabrda o‘tkazgan jangda olingan miya-chanoq jarohatidan keyin 17 oktyabrga o‘tar kechasi vafot etdi. Bu haqda Butunjahon boks kengashi (WBC) saytida ma’lum qilindi. 27 yoshli Dey raqibidan 10-raundda og‘ir nokautga uchragach, jang to‘xtatilgandi. Bokschi ringdan nosilkalarda olib ketilgan. Keyinroq u koma holatiga tushgandi. Dey faoliyati davomida 22 ta jang o‘tkazib, ulardan 17 tasida g‘alaba qozongan, 4 tasida mag‘lubiyatga uchragan va bitta durangga erishgan edi. 2019 yilda bu uchinchi bokschining jangdan keyin vafot etishidir. Iyulda jangda olingan jarohatlardan rossiyalik Maksim Dadashev va argentinalik Ugo Santilyan vafot etgandi.